Lid bygestaan wat afgedank is omdat hy bekommernisse aanpak - Solidariteit WêreldSolidariteit Wêreld
Tuis › Nuuskantoor › Lid bygestaan wat afgedank is omdat hy bekommernisse aanpak
Lid bygestaan wat afgedank is omdat hy bekommernisse aanpak
Die grootste rede waarom werknemers nie hul ontevredenheid of ongelukkigheid oor sake in die werkplek rapporteer nie, is heel moontlik omdat die meerderheid werknemers uit vrees vir vergelding deur of vanaf die werkgewer liefs stilbly.
Omdat die meeste werknemers nie maklik enige probleme sal erken nie, word die probleme meestal agterweë gelaat en bly dit onaangeroer. Dit gebeur ook dikwels dat die kultuur van 'n organisasie nie vir werkgewers en werknemers die geleentheid bied of hulle aanmoedig om probleme openlik te bespreek nie, en dus word daar ook nie ondersoek ingestel sodat oplossings gevind kan word waarby beide partye kan baat nie.
'n Solidariteit-lid het ook verlede jaar met hierdie algemene probleem te kampe gehad. Mnr. Barnard van Middelburg, Mpumalanga, was vanaf April 2019 as 'n passer en draaier by 'n plaaslike onderneming werksaam.
Mnr. Barnard het die moed bymekaar geskraap en sy werkgewer met sy ontevredenheid aangaande sekere kwessies genader – 'n reg wat hy net soos elke ander werknemer mag uitoefen. Mnr. Barnard het sy werkgewer genader met die hoop dat die kwessies wat hy genoem het, ondersoek sou word sodat dit op 'n positiewe manier opgelos kon word. In plaas daarvan het sy werkgewer hom van wangedrag aangekla. Die werkgewer se optrede het daartoe gelei dat mnr. Barnard tydens 'n dissiplinêre verhoor in September 2020 ontslaan is. Dit was duidelik dat mnr. Barnard se werkgewer nie gehoor wou gee aan mnr. Barnard se klagtes nie; die werkgewer het eerder 'n versteekte agenda gehad om van hom ontslae te raak.
Uiteraard was mnr. Barnard nie tevrede met sy werkgewer se besluit nie en ook nie met die manier waarop die hele aangeleentheid hanteer is nie. Mnr. Barnard, wat reeds vir 'n geruime tyd 'n Solidariteit-lid is, kon dadelik by Solidariteit aanklop vir hulp. Hy was gretig om met Solidariteit se hulp sy werkgewer se onregverdige optrede by die Kommissie vir Versoening, Bemiddeling en Arbitrasie (KVBA) te beveg.
Die arbitrasie tussen mnr. Barnard en sy werkgewer het in April en Junie vanjaar plaasgevind. Die kommissaris het in haar toekenning nie slegs bevind dat mnr. Barnard nie skuldig was aan die beweerde klagtes van oneerlikheid en dat die afdanking inderdaad onregverdig was nie, maar sy het ook saamgestem dat die werkgewer vyandig teenoor mnr. Barnard begin optree het.
Die kommissaris het in haar toekenning beveel dat mnr. Barnard moet terugkeer na die werkplek en dat die werkgewer mnr. Barnard moet vergoed vir die nege maande wat hy werkloos was as gevolg van die werkgewer se optrede.
Nadat die arbitrasie deur Solidariteit gewen is, het mnr. Barnard die volgende oor Solidariteit se diens gesê:
"Ek wil net hierdie geleentheid neem om die betrokke regspraktisyn en ook die res van die Solidariteit-span te bedank. Vandat ek die saak aangemeld het, het ek nog nie een keer 'n negatiewe ondervinding met Solidariteit gehad nie. Solidariteit se personeel is professioneel opgelei en is altyd behulpsaam. Die regspraktisyn wat betrokke was, is werklik oplettend en werklik wonderlik met die hulp wat aangebied is in die verloop van hierdie saak. Solidariteit se werknemers gaan seker gereeld vir die beste opleiding om op hoogte van sake te bly. Dankie vir julle lang ure en omgee."
Baie werknemers sê hulle is bang vir een of ander vorm van vergelding en daarom bly hulle liefs stil wanneer hulle ontevrede is. Die redes sluit die volgende in:
die moontlikheid van degradering of dat hulle hul werk kan verloor;
dat hulle onregverdig as dramaties of moeilik bestempel sal word;
vervreemding deur hul eweknieë;
moontlike oorplasing na 'n ander departement; en
weiering van toekomstige geleenthede soos verhogings of bevorderings.
Werknemers behoort die geleentheid gegun te word om diskreet en veilig te kan praat terwyl daar vertroue is in die werkgewer se reaksie. Wanneer dit plaasvind, word 'n gesonde kultuur gekweek waarin vertroue en lojaliteit beide die werknemer en die werkgewer saambind. Dan is werknemers nie slegs meer werknemers nie, maar mense wat met tevredenheid hul pligte kan nakom en selfs die werkgewer se grootste verwagtinge kan oortref.
Indien jy ontevrede is oor aangeleenthede in die werkplek en nie seker is oor hoe jy dit kan benader nie, maar graag 'n oplossing wil vind, kontak gerus een van Solidariteit se kundiges wat vir jou die beste raad, uniek tot jou omstandighede, sal verskaf.
Skakel gerus 0861 25 24 23 of stuur 'n e-pos aan diens@solidariteit.co.za vir meer inligting.
Indien jy ook dieselfde beskerming in die werkplek wil geniet as waaroor mnr. Barnard getuig, is vandag die dag waarop jy by Solidariteit moet aansluit. Besoek die volgende skakel om deel van die Solidariteit-familie te word – https://solidariteit.co.za/1-minuut-aansluiting/